Mesto Nitra sa po trinásty raz pripojí k oslavám Svetového dňa cestovného ruchu. Pri tejto príležitosti pripravuje v spolupráci s Katedrou manažmentu kultúry a turizmu Univerzity Konštantína Filozofa v Nitre od 27. septembra do 1. októbra viaceré podujatia. Vo štvrtok 27. septembra o 8:00 spustia v Turistickom informačnom centre Nitra predaj zberateľskej eurobankovky s nominálnou hodnotou nula eur a motívom Nitry. Jej predajná cena je dve eurá, možný je iba osobný odber maximálne desať kusov na osobu.
Ako informoval Andrej Jančovič z nitrianskej radnice, od toho dňa budú mať návštevníci Nitry zároveň možnosť zorientovať sa v meste prostredníctvom inovovanej mobilnej aplikácie, ktorá je určená pre systém Android. Pribudne v nej aj mobilný sprievodca po Hornom meste a Dolnom meste. O 17:00 sa budú môcť záujemcovia preniesť v čase prostredníctvom bezplatnej zážitkovej prehliadky mesta Kde sa minulosť stretáva s budúcnosťou.
Piatok 28. september bude patriť oslavám 25 rokov prevádzky Turistického informačného centra Nitra, ktoré v meste funguje od roku 1993. Pripravené budú tvorivé dielne pre deti a ďalšie akcie. V sobotu ožije areál Zoborského kláštora. Mesto pozýva na prehliadku tohto priestoru s pátrom Filipom a ponúka možnosť zabaviť sa v historickej dielni, niečo si vyrobiť v tvorivých dielničkách pre deti, prezrieť si archeologické nálezy v novootvorenom lapidáriu či pohľadať úlomky dobových nádob v archeopieskovisku. Staré divadlo Karola Spišáka v Nitre tu odohrá predstavenie Legenda o Svoradovi a Benediktovi.
Oslavy Svetového dňa cestovného ruchu budú pokračovať 1. októbra v Študentskom domove Nitra, ktorý patrí Univerzite Konštantína Filozofa. Pripravené budú prednášky cestovateľa Radoslava Hoppeja Nie je túra bez Štúra, baristu Tomáša Jursu Nie je káva ako káva a mnohé iné. Počas septembra premáva aj turistický vláčik, ktorý návštevníkom ponúka okrem tradičného okruhu mestom aj trasu k Zoborskému kláštoru, a to vždy v sobotu a v nedeľu o 14:00 zo Svätoplukovho námestia.